
A jogállamiság, mint a dichotóm önkény játékszere az Európai Unióban

Napjainkban, aki követi elmúlt évek politikai és alkotmányjogi vitafórumait, az tudhatja, hogy ezeknek az egyik elsődleges területe a jogállamiság kérdése volt. Az ekörül létrejött vita paralel módon jelent meg a demokráciák recessziójával, amely folyamat megközelítőleg 2006 óta figyelhető meg.
Ennek az egyik legszembetűnőbb példája a témámnak választott jogállamiság, illetve annak eróziója, amelynek, mint alapvető értéknek jelenleg az elhiteltelenítését, szubjektivizálását figyelhetjük meg úgy a modern demokráciákban, illetve azok alapjául jogrendszerekben. Mindez pedig összefügg egy másik problémával is, nevezetesen azzal, hogy a jogállamiság politikai témává züllesztése -legyen szó hazai, vagy akár uniós felfogásról- lehetőséget biztosít(hat) önkényes értelmezésekre, amely aláássa, illetve alááshatja a demokratikus intézményekbe vetett hitet a társadalmainkban. Ennek következtében a jogállamiság fogalma bizonyos értelmezések szerint politikai termékké vált.
Márpedig, véleményem szerint a jogállamiság eszménye az európai, majd mára a teljes nyugati világ alkotmányos értékeinek talán egyik legjelentősebb vívmánya, egyben célja. Hiszen mi is a jogállam célja? Nem más, mint, hogy meggátolja az önkényes hatalomgyakorlást, illetve, ha valaki – birtokában akár az alkotmányozó többségnek – mégis erre az útra lépne, akkor létezzen egy olyan intézményi garanciarendszer, amely ezeknek a törekvéseknek –vagyis az önkényes hatalomgyakorlásnak- gátat tud szabni.
Dolgozatom során azt kívántam vizsgálni, hogy létezik-e olyan fogalom, amely képes egy átfogó és normatív fogalmat biztosítani a jogállamiság alapelvének. Kutatásom keretében áttekintettem a jogállamiság fejlődéstörténetét, az egyes jogállamfelfogásokat, illetve az Európai Unió által kialakított különböző eljárásokat, mechanizmusokat és rendeleteket.
Kutatásom alapján, egyrészt helytálló az a megállapítás, miszerint EU egyes tagállamaiban a jogállamiság helyzete számos tekintetben sérült az elmúlt években, de ahogy ma már a talio elvet sem tartjuk követendőnek, úgy az uniónak sem megengedhető, hogy olyan elveket sértsen, amelyeket tagállamain éppen számon kíván kérni. Illetve, -másrészről- úgy vélem a jogtudománynak vissza kell terelnie a jogállamiságot a tudomány területére, mivel annak politikával való összemosása nem vezethet sikerre.



